Il-Gvern nieda permess ta' residenza ġdid imsejjaħ in-Nomad Residence Permit, bl-inizjattiva toffri lill-professjonisti minn pajjiżi terzi bħall-Istati Uniti u l-Kanada l-opportunità li jaħdmu remotament minn Malta għal perjodu temporanju, f'konformità mal-qafas legali attwali. F'konferenza tal-aħbarijiet, fejn ġie mniedi l-permess tar-residenza l-ġdid, is-Segretarju Parlamentari għaċ-Ċittadinanza, Alex Muscat qal li l-applikanti li jridu jaħdmu b'mod remot minn Malta għal perjodu temporanju, li jista' jkun twil sa sena, għandhom juru li jistgħu jaħdmu b'mod remot, irrispettivament mill-post li jinsabu fih. Ritratt: Miguela Xuereb Qal ukoll li biex jiksbu n-Nomad Residence Permit, il-professjonisti jridu jkunu jaħdmu ma' kumpaniji li huma rreġistrati barra minn Malta, iwettqu attività kummerċjali għal kumpaniji reġistrati barra minn Malta jew joffru servizzi ta' konsulenza u freelance lil klijenti li l-istabbilimenti permanenti tagħhom huma f'pajjiż barrani. L-inizjattiva se tippromwovi lil Malta u żżid id-domanda globali bħala post minn fejn jista' jsir xogħol remot, qal Muscat. "Peress li l-pandemija introduċiet xejriet ġodda fil-mod li bih naħdmu u hemm intraprendituri li jistgħu jaħdmu mill-bogħod billi jużaw it-teknoloġija u hemm min għandu ħeġġa kbira jivvjaġġa u jiskopri pajjiżi u kulturi ġodda, Malta se tilqagħhom għax għandna ħafna x'noffru, mill-klima tagħna għall-istil ta' ħajja Mediterranja, fejn l-Ingliż hu lingwa nazzjonali u ssib storja u l-kultura f'kull rokna, biex ma nsemmux l-aċċess għal servizzi ta' kura tas-saħħa eċċellenti," qal is-Segretarju Parlamentari waqt il-konferenza tal-aħbarijiet li saret l-Erbgħa. Charles Mizzi, Kap Eżekuttiv tal-Aġenzija Residenza Malta qal li mill-pandemija tgħallimna li n-nies huma lesti li jiċċaqalqu aktar minn qatt qabel. Ritratt: Miguela Xuereb "Residenza Malta kienet proattiva u nediet dan il-permess ġdid bi proċess sempliċi. Inwiegħdu servizz effiċjenti li ħaddiema għaqlin jistennew," qal Mizzi. Anton Sevasta, Uffiċjal Kap Eżekuttiv tal-Aġenzija Identity Malta qal kif is-servizz il-ġdid tal-viża għall-applikanti nomadi hu parti mis-Servizz il-ġdid tal-Visa Premium li l-Aġenzija Identity Malta se tkun qed tniedi fil-ġimgħat li ġejjin. Ritratt: Miguela Xuereb Is-servizz hu maħsub għal professjonisti b'ħiliet għolja u għandu l-għan li jissimplifika l-proċess mingħajr ma jikkomprometti l-eżerċizzji ta' due diligence, ikkonkluda Sevasta. .td_uid_3_60b77178142d4_rand.td-a-rec-img{text-align:left}.td_uid_3_60b77178142d4_rand.td-a-rec-img img{margin:0 auto 0 0}